આ ગાયમાં છુપાયેલા એવા અધધધ તેત્રીસ કરોડ દેવતા કોને ગણ્યા? મારું ચમકવાનું કારણ એ કે કોઈ એક નાનકડા દેશની ટોટલ વસ્તી હોય એટલા કરોડ દેવતા માત્ર એક ગાયમાં? સાલું આ તો ગાય છે કે મુંબઈની લોકલ ટ્રેનનો ડબ્બો. વૈકુંઠ નાનું ને ભગત ઝાઝાની જેમ ગાયમાં દેવો ભરાતા જ ગયા. મેં માર્ક કર્યું કે વધુમાં વધુ ત્રણ દેવતામાં જ આખી ગાય ફુલ ભરાઈ જાય તો તેત્રીસ કરોડ તો તંબુરામાંથી સમાય? સાલું માપ જેવું કંઈ છે કે નઈ? એક જ ગાયમાં જો તેત્રીસ કરોડ દેવતા છુપાયા હોય તો આપણા દેશની ટોટલ ગાયો ગણો ને પછી તેત્રીસ કરોડે ગૂણો. મારા કાંદિવલીમાં જ ઢગલો ગાયો રખડતી જોઉં છું ત્યારે હું અંદરથી હલબલી ઊઠું છું કે સાલું આટલા બધા દેવતાઓને આમ રખડતા મૂકી દેવાય? આ કંઈ તમારા ઘરમાં નપાવટ ને નાલાયક પાકેલો દીકરો થોડો છે? હું મનમાં બોલેલો. હે દેવતાઓ! તમે તમારાં પોતાનાં અંગત મંદિર વસાવવાને બદલે આ ગાયમાં? શું દાટ્યું છે અહીં? અરે બૉસ! આપણે આ તેત્રીસ કરોડ ગણવા બેસીએ તો ગણીએ એટલી વાર ભૂલ પડે ને ગણવામાં જ આપણી જિંદગીનું અચ્યુતમ-કેશવમ થઈ જાય. આમાં EVM પણ મદદ ન કરી શકે.